**Ngohe Aromatawai: Te ture me te whenua**

**Paerewa Paetae Tikanga ā-Iwi 91828:** Te tātari i ngā take e pā ana ki ngā whenua Māori

**Aronga:** Tikanga ā-Iwi 3.3A v1

**Whiwhinga:** 4

**Te Horopaki**

He pānga nui o te ture ki ngā take whenua o Aotearoa, koinei hei kaupapa rangahau māu.

Ka mutu, ko tāu nā mahi he waihanga i tētahi pakipūmeka poto hei tātari i ngā take e pā ana ki ngā whenua Māori, arā, ko ngā raruraru me ngā taukumekume mō te whenua i hua ake i te ture.

Ka aromatawaingia tāu tātari i ngā take e pā ana ki ngā whenua Māori, tae atu ki tō whakaatu i tētahi huarahi rerekē e pai atu ai ngā hua.

He mahi takitahi tēnei, nō reira, māu anō ngā mahi rangahau me tō kiriata poto e waihanga.

Kei wareware, me āta whakarite koutou ko te kaiako te roanga o te wā e tutuki pai ai ngā mahi katoa mō tēnei aromatawai.

**Hei Mahi**

Whiriwhiria tētahi take whenua Māori hei rangahau māu.

Ko ētahi kōwhiringa ko Te Ture Whenua Māori 1993, ko Te Tumu Paeroa, ko Te Ture Whakahaere Rawa Taiao 1991 (RMA).

Tautohua ngā momo mātāpuna hei tūhura māu. Wherawherahia ngā kōrero i ngā pukapuka, i te ipurangi, i ngā pūrongo, i ngā tatauranga, i te uiui tāngata hoki.

Tautohua ngā āhuatanga matua e pā ana ki te take whenua Māori kua tīpakohia e koe, ā, ka matapaki ai i ngā hua whānui, pēnei i ngā hua ka whakaarohia, engari kāore tonu i te āta kōrerotia.

Whakamāramatia ngā urupare a te iwi me ngā huarahi rerekē e pai atu ai ngā hua.

Ko ētahi pātai hei whakaaroaro māu:

* He aha i puta ai te take whenua nei?
* Ko wai mā te hunga tautoko, ko wai rānei te hunga whakahē?
* He aha ngā raruraru i hua ake?
* He aha te urupare atu a te iwi ki aua take? Pēnei i te Hīkoi mō te Whenua 1975, me te porotēhi i Takaparawhau 1977–78.
* He aha ngā hua me ngā painga i puta ake?
* He aha ētahi huarahi e pai ake ai ngā hua?

Me āta taunaki ō mahi katoa mā te whakamahi i ngā kōrero tautoko whānui mai i ngā mātanga. Nō reira, rangahaua ngā mātāpuna huhua, pēnei i te uiui tangata, ngā tuhinga hītori, ngā pūrongo mōheni, ngā nūpepa, ngā raraunga me ngā waiata tawhito.

Kohikohia ngā kōrero katoa, ka whakarite ai i tō pakipūmeka poto. Wāwāhia, whakanikonikohia ki te rorohiko, ka whakaatu ai ki te akomanga.

**Ngā Rauemi**

Effective Participation in Resource Content Processes

https://www.mfe.govt.nz/sites/default/files/participation-resource-consent-tangata-whenua-mar05.pdf

Te Tumu Paeroa

https://www.tetumupaeroa.co.nz/

Te Ture Whenua Māori 1993

http://www.legislation.govt.nz/act/public/1993/0004/80.0/DLM289882.html

**Taunakitanga: Tikanga ā-Iwi 3.3A Te ture me te whenua**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka whakamārama i ngā āhuatanga matua e pā ana ki tētahi take whenua Māori.  Ka matapaki i ngā hua, me ngā urupare a te iwi ki taua take, ka taunaki ai.  *Hei tauira:*  *Kua whakaritea he pakipūmeka poto mō tētahi take whenua Māori. Kua whakamāramahia, kua matapakihia tētahi take whenua Māori, ōna hua me ngā urupare ka puta, kua taunaki ai.* | Ka matapaki i ngā hua whānui o tētahi take whenua Māori.  Ka whakamārama i ngā urupare a te iwi me ōna hua, ka āta taunaki ai.  *Hei tauira:*  *Kua whakaritea he pakipūmeka poto mō tētahi take whenua Māori. Kua whakamāramahia, kua matapakihia tētahi take whenua Māori, ngā urupare ka puta me ōna hua whānui, kua āta taunaki ai.* | Ka whakaatu i tētahi huarahi rerekē e pai atu ai ngā hua, ka āta taunaki ai.  *Hei tauira:*  *Kua whakaritea he pakipūmeka poto mō tētahi take whenua Māori. Kua whakamāramahia, kua matapakihia tētahi take whenua Māori, ngā urupare ka puta me ōna hua whānui. Kua whakaatu i ētahi whakaaro e rerekē atu ai ngā hua, kua āta taunaki hoki.* |